有所思
作者：陳允平
朝代：宋

paragraphs: 憶昔美人初別時，長亭兩岸柳依依。
今日美人天之涯，美人美人胡不歸。
憶昔君別妾，分破青鸞鏡，破鏡如破心。
與妾表相憶，相憶圖久深。
憶昔妾別君，剪斷金鳳釵，斷釵如斷腸。
贈君表相思，相思圖久長。
一日一日復一日，青鏡鸞孤釵鳳隻。
未必君相思，能如妾相憶。
寒衣剪就欲寄君，長安門外無行人。
雁聲半夜西風惡，窗前一片梧桐落。